《览周左丞伯温壬辰岁拜御史扈从集感旧伤今敬题五十韵》
元代·王逢

华夷今代壹，畿甸上京遥。游豫循常度，恬熙属累朝。

六飞龙夹日，独角豸昂霄。御史箴何忝，贤臣颂早超。

咨诹新境俗，观采众风谣。文用弥邦典，忠惟振宪条。

执徐当景运，仲吕浸炎歊。愠解民心结，烦除圣念焦。

雨工趋汛扫，市令薄征徭。大口欢移跸，庸关肃卫刁。

缙云峰立晓，芗月水涵宵。徼道臣臣俊，清尘骑骑骁。

豹貙严御靮，驼象妥銮镳。仪仗真如画，车徒不敢嚣。

侏言来部落，皮币贽荒要。岳牧恭迎舜，封人愿祝尧。

六宫程缓缓，列寺思飘飘。丝袅双行鞚，璆鸣杂佩瑶。

宝钿榆荚小，锦罽草花娇。绣袄珠鞲络，香鬟玉步摇。

婕妤辞并载，王母会频邀。拾翠深沙岭，梯虹复涧桥。

天长躔北日，斗近建南杓。珍味高陀鼠，丹馨散地椒。

庐儿分逐兔，土屋竞停雕。白貉衣温座，黄羊酪冻瓢。

桓城金合沓，滦阙紫嶕峣。社稷尊王统，山河固庙祧。

明明神爽降，秩秩礼文饶。宠遂光幽朔，畋同阅狝苗。

蹛林酺已举，款塞福皆徼。棕殿三呼岁，枫墀九奏箫。

祝融回酷暑，少昊戒灵飙。旧制先回軷，良辰次起轺。

谢恩多帝胄，纪实得台僚。至治音俱雅，于皇德孔昭。

相如惭禅议，谋父感祈招。蕞尔蕲兴祲，纷然颖煽妖。

漕输横蜃鳄，衡祀阙膋萧。边警初传箭，军容半珥貂。

荐添烽堠迫，有甚火云骄。衮服中垂拱，微垣外寂寥。

几多遗鹤发，曾共望鸡翘。二洛遄通晋，三韩复入辽。

不无双国士，正赖一嫖姚。求剑舟难刻，更弦瑟好调。

扶颠须砥柱，拨乱岂刍荛。戎幕辞巢父，诗坛老伍乔。

式瞻阿阁凤，驯止泮林鸮。并论公殊迹，吾知迈董鼌。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。